Când intri într-o biserică, așteptările normale sunt să vezi pe pereții ei sfinți și îngeri. Pentru că Biserica e Casa Domnului, un loc despre care se presupune că e construit din iubire, cu smerenie. Nu același lucru se poate spune despre o biserică din Turnu Măgurele, din cartierul Odaia, unde la intrarea în Casa Domnului te întâmpină chipurile unora dintre cei mai bogați oameni din Turnu Măgurele: frații Codrea.

Se pare că donațiile lor au ajutat la construirea lăcașului de cult, iar preoții de acolo au ales să-și exprime mulțumirea prin acest gest exagerat. Bineînțeles, bogații n-au avut nimic de comentat cu privire la gestul preoților și i-au lăsat să-i picteze, deși donațiile pentru construcția de biserici ar trebui să rămână o chestiune privată, între donator și preot. În virtutea smereniei, desigur. Oamenii locului, însă, au fost foarte deranjați. De vreo doi ani, de când fețele fraților Codrea au apărut pe pereții bisericii din Turnu Măgurele, printre chipuri de sfinți și îngeri, mai multe persoane care merg acolo să se întâlnească cu Domnul și-au tot exprimat nemulțumirea. Fie public, fie între patru ochi cu preoții. Și, în ciuda argumentelor enoriașilor, care văd o exagerare grosolană în această pictură, preoții le spun, în termeni smeriți, desigur, că banul e ochiul dracului, dar e bun atunci când servește scopului divin.

Despre frații Codrea se știe că sunt unii dintre cei mai bogați oameni de afaceri din Turnu Măgurele, prieteni apropiați ai lui Valentin Dragnea, cu care ar împărți și același avocat, potrivit unui site de stiri din Turnu Măgurele. Mai mult, cei doi au fost fotografiați la nunta lui Valentin Dragnea, cu mâinile în aer, în timp ce le urau un viitor strălucit copiilor lui Liviu Dragnea.